runetrust/blame-folketinget-dk huggingface dataset:
Morten Messerschmidt (DF), 2006-05-16:
Pludselig var der en sag, hvor man endelig kunne få noget at rive i, endelig kunne man varetage nogle minoriteters interesser i Vesteuropa, og endelig kunne man signalere over for Rusland, at vi skam også tordner imod krænkelser i Vesteuropa, og at det ikke kun er øst for Berlin, de ting foregår.
Rasmus Prehn (S), 2009-01-21:
Jeg kunne godt sådan lidt have en frygt for, at man på grund af det her Akkrediteringsråd og på grund af den her diskussion, der har været flere gange, og fordi man har været usikker på, om man nu ville få et ja til den her uddannelse, simpelt hen er bange for at fremsende sin ansøgning i frygt for simpelt hen at få et nej.
Jacob Buksti (S), 2004-01-30:
til målet, og vi har derfor også udtalt os positivt om det forslag, som Spillerforeningen har fået udarbejdet, og som har været drøftet med en række partier, og som gav sig udslag i beslutningsforslag nr. B 3 fra Dansk Folkeparti. Vi har imidlertid aldrig lagt skjul på, at vi som udgangspunkt er noget skeptiske ved at anvende en skattebegunstigende pensionsopsparingsmodel til ikkepensionsmæssige formål.
Thorkild Simonsen (S), 1998-01-14:
Jeg har ikke følt, at jeg som indenrigsminister har som opgave at gå og vride armen om på statsministeren, og det er også ganske unødvendigt i dette tilfælde, også i overført betydning, for det brev, jeg har sendt, er i overensstemmelse med, hvad Statsministeriet og statsministeren selv ønskede vi skulle gøre.
Andreas Steenberg (RV), 2014-01-17:
For Det Radikale Venstre er håndteringen af klimaudfordringerne dette årtis – måske endda dette århundredes – afgørende politiske spørgsmål, og derfor skal der også herfra lyde en tak til Enhedslisten for at rejse den her forespørgsel, så vi kan få en debat om netop de udfordringer.
Ole Birk Olesen (LA), 2021-04-27:
Og når det handler om folk, der har begået 50 forbrydelser eller sågar 700 forbrydelser, som der har været talt om her fra talerstolen, så har vi nok behov for at få dem ind og sidde i meget, meget lang tid, så vi slipper for deres pestilensadfærd i mange, mange år bagefter.
Eva Kjer Hansen (V), 2006-04-26:
Jeg skal måske lige for klarhedens skyld sige, at Ankestyrelsen lavede en praksisundersøgelse, og det var den, jeg reagerede på i januar 2005, og så er det rigtigt, som spørgeren refererer til, at det sociale nævn i Nordjylland så har lavet yderligere en undersøgelse, og resultaterne ligner meget hinanden.
Pia Kjærsgaard (DF), 1999-05-21:
Ja, jeg var lige ved at komme for sent og kommer lidt sent i ordførerrækken, men på en eller anden måde er det jo på sin plads at komme efter taleren fra Færøerne, fordi så fik vi sådan en nærmere historisk udredning af, hvad det er, der er foregået, og det kan jeg jo så blot forholde mig til.
Kim Andersen (V), 2009-11-26:
Det er sådan – og det ved fru Karen Hækkerup sådan set også godt – at vi er store og stærke tilhængere af frihedsrettighederne og af forsamlingsfrihed og ytringsfrihed, og det her er bestemt ikke et forsøg på at sige til folk, at de ikke skal komme, og at de ikke skal deltage i legale demonstrationer.
Per Clausen (EL), 2009-05-07:
Og det er vel også rigtigt, at det betyder - selv om det sagtens kan være, at danske slagteriarbejdere er mere effektive og derfor godt kan konkurrere, selv om de får mere i løn - at det i realiteternes verden er umuligt at konkurrere, når man lige ovre i nabogården, næsten, har slagteriarbejdere, der arbejder for 40-50 kr. i timen, hvis vi ikke gør et eller anden for at fastholde, at hele produktionen skal foregå i Danmark.
Sophie Løhde (V), 2010-01-13:
Som alle ved, påvirkes også Danmark aktuelt af den økonomiske krise i et sådant omfang, at det ikke længere er nogen selvfølge, sådan som det har været for mange af os igennem en længere periode under højkonjunkturen, at man relativt let kan finde sig et relevant arbejde efter endt uddannelse.
Ida Damborg (SF), 2012-04-13:
Ministeren skal med det her lovforslag også have mulighed for at lave specifikke regler, hvis der skulle opstå smitte eller kemisk forurening af foder i besætninger, så der kan opstå usikkerhed, om der er problemer for folkesundheden, om der er problemer for fødevaresikkerheden eller i forhold til vores eksportmarkeder.
Line Barfod (EL), 2004-11-19:
Men jeg vil gerne sige i forhold til hele tonen i forslaget og i lidt af den debat, der har været, og den debat, der har været i de senere år omkring negativ social arv, at for os er det vigtigt at holde fast i, at vi mener, at vi skal lave nogle generelle velfærdsordninger, som sikrer en god kvalitet for alle børn.
Jakob Axel Nielsen (KF), 2009-02-04:
I øvrigt handlede det meste af mødet, som jeg har fået det refereret, om, at hr. Jens Peter Vernersen havde fået gevaldig kolde fødder i forhold til den aftale, som hans forgænger, fru Lone Møller, havde indgået med regeringen, med Dansk Folkeparti og med De Radikale om en række principper for specialeplanlægning.
Jesper Petersen (SF), 2010-05-26:
Vi insisterer på, at vi i de kommende år skal have nogle af alle de mennesker, der er blevet arbejdsløse – bl.a. fordi regeringen har ført en fuldstændig forfejlet økonomisk politik for at få folk i beskæftigelse – i beskæftigelse, fordi vi skylder de mennesker at tage deres arbejdsløshed alvorligt, og fordi det er et problem for dansk økonomi, at så mange flere bliver skudt ud i langtidsledighed.
Peder Hvelplund (EL), 2021-01-13:
Så vil jeg godt lige sige med hensyn til de 33 mia. kr., at der jo ikke er nogen, der anfægter, at når man når til det tal, er det, fordi man indregner udgifter til forsvaret, til kystsikring, til en Storebæltsbro, til tjenestemandspensioner, og der er jo ikke nogen, der skal bilde mig ind, at vi, hvis det var sådan, at man sørgede for, at der ikke var nogen ikkevestlige indvandrere i Danmark, så ikke ville have de udgifter.
Line Barfod (EL), 2005-03-18:
Det forstår jeg simpelt hen ikke, for der er jo en række områder, hvor man ikke kan vide præcis, hvor mange pladser der er brug for – altså, ligesom vi inden for sygehusområdet sikrer, at vi har nogle specialafdelinger, der kan tage sig af hjerteoperationer og andet, selv om vi ikke præcis ved, hvor mange der får brug for den her type operation.
Villum Christensen (LA), 2010-02-23:
Endelig synes jeg også, at vi med den foreslåede ordning kommer til at skævvride tingene i de situationer, hvor man f.eks. oplever en lige så tragisk hændelse som den, at børn dør i 2-, 5- eller 10-års-alderen, og hvor sorgen vel næppe kan forventes at være mindre.
Kristian Jensen (V), 2006-05-17:
Det er et resultat af et regnestykke, der er baseret på nogle ganske faste forudsætninger ud fra, at der i 2002 var 29.400 enfamilieshuse og 13.600 ejerlejligheder eller i alt ca. 43.000 boliger, der var ejet af personer, som ikke selv beboede dem; en given forudsætning om, at den gennemsnitlige skattebesparelse var 5.000 kr.; og forudsætningen, at alle boliger var drevet i virksomhedsordningen.
Rasmus Prehn (S), 2008-06-04:
Der lægger man så op til at sige, at det godt kan være, at kommunerne sparer, og at det godt kan være, at der ikke er udsigt til, at der bliver flere penge i fremtiden, men hvis kommunerne selv er lidt vakse ved havelågen, hvis kommunerne selv effektiviserer, hvis kommunerne selv gør noget for at få lavere sygefravær, og hvis kommunerne laver fælles indkøbspolitik, er den hellige grav velforvaret, og så er der masser af penge i kommunerne.
Peter Hummelgaard Thomsen (S), 2015-11-04:
Men grunden til, at jeg stiller det her spørgsmål, er jo – og det er i virkeligheden også et interessant svar fra ministerens side – at hvis man går tilbage og ser på, hvad konsekvenserne var, da ministerens eget parti sidst sad i regering og man havde starthjælpen, kan man se, at Rockwool Fonden i en rapport fra 2009 beskrev, at der var udtalte sociale problemer blandt personer berørt af starthjælp, hvis levevilkår var præget af relativ og for nogles vedkommende absolut fattigdom.
Tom Behnke (FRI), 2000-05-26:
Når vi er tilfredse med det og glade for det, så er det, fordi vi har den opfattelse, at enten skal det være gratis at få kunstig befrugtning, og så skal det være gratis at gennemføre adoption, eller også skal det koste at gennemføre adoption, og så skal det også koste at gennemføre kunstig befrugtning.
Thor Pedersen (V), 2006-12-13:
Det vil sige, at der er fuld dækning, og hvis kommunerne hævede deres egne skatter, fordi der ikke var et skattestop, ville statens tilskud til kommunerne bare falde præcis tilsvarende krone for krone, for det, vi aftaler, er de samlede udgifter – det er dem, vi indgår aftale om – og så sikrer vi finansieringen.
Benny Engelbrecht (S), 2008-12-02:
Jeg vil gerne takke forslagsstillerne for initiativet, ikke mindst fordi det giver os muligheden for her i dag at drøfte spørgsmålet og sende, som tidligere nævnt, et helt klart signal til parterne bag den frivillige ordning om, at vi her i Folketinget er meget optaget af at få en løsning, der er god for alle parter.
Thor Pedersen (V), 2003-12-17:
for statslig ansættelse, at kirkeministeren har givet fratrædelsesgodtgørelse til en tidligere medarbejder. Mit svar er, at jeg kan oplyse, at statens overenskomst og de standardvilkår for særlige rådgivere, som Finansministeriet har udarbejdet på grundlag af betænkning nr. 1354 om forholdet mellem ministre og embedsmænd, ikke indeholder regler om ydelse af en fratrædelsesgodtgørelse til ansatte, der selv siger deres stilling op.
Jens Henrik Thulesen Dahl (DD), 2024-11-22:
Jeg kan sige, at jeg heller ikke forstår ordførerens forvirring, for hvis man skal ind og tage stilling, hvorfor så ikke gøre det, som det er i dag – det er jo sådan, det er nu – og så opfordre de 84 pct. af befolkningen, der gerne vil være organdonorer, til at gøre det og gøre det nemt for dem og sørge for, at det er det nemme valg.
Frank Aaen (EL), 2005-05-10:
Den spænder lige fra hr. Frank Aaen, der synes, at kommunalt selvstyre betyder kommunal autonomi og fuldstændig frihed til at se den enkelte kommune løsrevet fra den øvrige samfundsøkonomi – at man bare kan sejle derudad – til andre mere respektable synspunkter, f.eks. udtrykt af Det Radikale Venstre, som faktisk erklærer sig enige i halvdelen af lovforslaget og sådan set, for så vidt angår den anden halvdel, ikke kan støtte det, fordi man synes, at formålet kan nås af sig selv.
Morten Messerschmidt (DF), 2019-10-31:
Derfor er der god grund til, især som tingene jo har udviklet sig siden Refah Partisi, og hvad AK er blevet til, og med de seneste manøvrer, vi har set fra Erdogans side – det her pseudokup, som belejligt lige har ført til, at alle modstanderne også er blevet smidt i fængsel og den slags – at man tager et konsekvent opgør med landet, ikke i relation til samarbejde og samhandel og den slags ting, men i relation til EU-medlemskab: Det kommer aldrig på tale.
Klaus Hækkerup (S), 2010-06-03:
Det har vi hidtil kunnet gøre med et skattesystem, der for indkomstskattens vedkommende indebærer en gennemsnitlig skatteprocent på 33, og for de højestlønnede, dem, der tjener mere end 1,5 mio. kr., en beskatning på i gennemsnit 44 pct. efter de seneste oplysninger, jeg har fra Skatteministeriet.
Eva Kjer Hansen (V), 2019-03-26:
Jeg synes jo, vi rigtig meget har en forpligtelse til at gå foran, til at vise, at det kan lade sig gøre, og der er det rigtig vigtigt, som også flere ordførere var inde på, at vi ikke må gå på kompromis med, at alle skal have frihed til at leve det liv, de gerne vil, og at alle frit skal kunne deltage i samfundet og sætte deres ressourcer og talenter i spil.
Nicolai Wammen (S), 2021-04-07:
Jeg er først og fremmest glad for, at spørgeren anerkender, at der er sendt rigtig mange penge ud til kommunerne, og som de jo så har et ansvar for at bruge på den mest hensigtsmæssige måde og også til at gå ind at dække coronaudgifter for nogle af de private tilbud.
Sandy Brinck (S), 2003-01-07:
Jeg vil starte med at bede hr. Per Dalgaard om at slå op på beslutningsforslagets anden side, og så kan hr. Per Dalgaard jo gå op og bekræfte, at vi under den tidligere regering i 1994 kriminaliserede besiddelse af børnepornografi, i 1997 lavede mulighed for behandling af seksualforbrydere, i 1999 gjorde det strafbart at være kunde hos en prostitueret, i 2000 lavede flere lovændringer, bl.a. om øgede efterforskningsmuligheder, udvidet forældelsesfrist, udvidelse af anvendelsesområdet, højere strafferammer.
Mikkel Bjørn (DF), 2024-01-11:
Er Enhedslistens ordfører ikke enig i, at f.eks. 2 års fængsel for gruppevoldtægt af en 14-årig pige, selvfølgelig ikke er en straf, der står mål med det, man har udsat et offer for, og at det, selv hvis det ikke nedbringer kriminaliteten at straffe det hårdere, så handler om ret og rimelighed?
Jette Gottlieb (EL), 1997-12-02:
Det, jeg prøver at tage op, er det faktum, at vi ved, at det i virkeligheden ikke er en ret stor procentdel af samtlige arbejdsskader, der bliver anmeldt, og man kan frygte, at antallet af anmeldelser bliver endnu lavere, når man nu laver et system, hvorved man oven i købet giver et økonomisk incitament til, at de ikke bliver anmeldt.
Jørn Jespersen (SF), 2002-03-13:
Det synes jeg ligesom er at føre sig meget dristigt frem og indhøste en gevinst, før man har nogen som helst sikkerhed for, at den kommer. Når det så oven i købet viser sig, at den eneste evaluering, der kan retfærdiggøre egenkontrollen, viser, at den ikke virker, må der ligesom være noget andet, der får ministeren til at have denne optimisme for egenkontrollens vedkommende.
Anne-Mette Winther Christiansen (V), 2011-03-18:
Og når det er sådan, har jeg jo altså stor respekt for, at eksempelvis Sundhedsstyrelsen kommer og påklager nogle ting, og det er bl.a. to ting på hjemmetræningsområdet, hvor man virkelig skal være meget, meget varsom med at lade træningen foregå derhjemme, når det skal foregå i sundhedsregi, og det er respirationsmetoder og trykkammerbehandling.
Arne Rolighed (S), 2001-01-23:
Hr. Preben Rudiengaard rejser spørgsmålet: Hvilke funktioner skal ligge i tilsynet af vore plejehjem fremover? Der er regeringen netop ved at færdiggøre et samlet forslag, der går ind og vurderer de enkelte elementer, der bør være i en sådan tilsynsfunktion.
Mikkel Bjørn (DF), 2024-05-28:
Det er storstensgrave, det er ruiner, det er slotte, det er gamle herregårde osv., som simpelt hen risikerer at forsvinde ud af vores fælles hukommelse, fordi de i øjeblikket står og bliver slidt af vind og vejr og der ikke er afsat ressourcer til at restaurere og vedligeholde.
Lone Dybkjær (RV), 2009-12-08:
Der er det, jeg siger, at jeg tror, det alt andet lige er bedre at gøre så meget som muligt, for at kvinderne kommer ud i det offentlige rum, at kvinderne får noget arbejde, og at kvinderne søger noget arbejde, der virkelig kvalificerer dem, og hvor det sker mere eller mindre uafhængigt af, om de nu sidder i den ene eller anden klædningsdragt.
Henriette Kjær (KF), 2002-01-30:
Det er en svær øvelse, men det er da en øvelse, jeg gerne vil forsøge mig udi og forsøge at løse bedre, for jeg synes, vi har haft en tendens til at sætte andre til at løse problemerne for os, og det er jo os som politikere, der skal prøve at skabe nogle rammer, så der er lige forudsætninger
Samira Nawa (RV), 2025-04-03:
Jeg synes, at jeg, når jeg lytter efter, hvad ministeren siger som begrundelse for at afvise det her beslutningsforslag, så kan koge det ned til, at det skulle være økonomisk udgiftsdrivende, og det er sådan set også et princip for Radikale Venstre, at der, når vi kigger på beslutningsforslag, så også skal være anvist en finansiering, vi kan se os selv i.
Ellen Trane Nørby (V), 2016-11-15:
Det er noget af det, som jeg egentlig synes har været problemet med den tidligere gymnasiereform, nemlig at vi lidt fik opdelt fagene, så nogle fag blev betragtet som vigtigere end andre fag, i stedet for at kigge både på den faglige dybde i det enkelte fag, men også på samspillet mellem dem.
Brian Mikkelsen (KF), 2005-05-03:
Kulturministeriets udkast til bekendtgørelse, som p.t. er i høring, med slutdato i dag, så vidt jeg ved, omfatter idrætsforeninger, der er medlem af DIF, DGI, De Danske Skytteforeninger eller Dansk Firmaidrætsforbund, musik-, ballet-, danse- og rideskoler samt ridecentre og motions- og fitnesscentre.
Jette Gottlieb (EL), 1997-12-09:
Det hænger jo sammen med, at i al den tid, Enhedslisten har siddet i Folketinget, er det, der er foregået, nedskæringer, stramninger og forlængelse af antallet af uger til optjening, alt sammen ændringer, som har været en nedskæring af den arbejdsmarkedsreform, som arbejdsministeren selv fremlagde.
Bjarne Laustsen (S), 2010-05-20:
Det er ikke sikkert, at det sker, men hvis der på yderligere vis konstateres flere problemer, er man parat til at rulle den anden vej igen, således at vi får og vi har en produktion, hvor der er så få anmærkninger som muligt, og hvor man faktisk belønner dem, der gør det rigtig godt.
Lisbeth Bech Poulsen (SF), 2018-05-22:
Specielt i en tid, hvor økonomisk politik og økonomi fylder så meget, som det gør, og man tit får afslag eller får at vide, at den og den politiske retning bare er torskedum, fordi det koster så og så meget, skal der i stedet for fokus på det indholdsmæssige.
Tina Nedergaard (V), 2008-03-11:
Jeg vil sige, at man i den del af dyreværnsloven, som sikrer dyrlægebesøg, ikke har taget det forbehold, ikke har lagt den mistillid mellem landbruger og dyrlæge ind, som hr. Kristen Touborg beskriver her, og jeg vil gerne have det uddybet.
Claus Hjort Frederiksen (V), 2009-01-28:
Situationen var den, at hvis man intet opsigelsesvarsel havde, ja, så kunne man ved en optjening på 13 timer om ugen få suppleret sin indtægt op til 37 timer resten af livet, og det er altså en uhensigtsmæssig måde at indrette arbejdsmarkedet på, og det uanset om konjunkturerne peger den ene vej eller peger den anden vej.
Pernille Vigsø Bagge (SF), 2007-05-24:
Jeg er jo ikke sådan voldsomt overrasket over, at forslaget ikke får opbakning, men jeg tror altså, at Danmark vil sakke endnu mere bagud på ligestillingsområdet, end det har været tilfældet i de seneste opgørelser, hvis ikke vi snart får nogle helt andre boller på suppen.
Jann Sjursen (KD), 2003-12-12:
Vores opfattelse er den, at den begrænsning i væksten i det offentlige forbrug, som hr. Kristian Jensen talte om for lidt siden, er et problem i forhold til, hvordan vi kunne forbedre velfærden for danskerne, sådan at det ikke bare, som regeringen lægger op til, bliver velstand i form af et højere privatforbrug, man fokuserer på, men at vi får forbedret vores fælles velfærd.
Poul Nyrup Rasmussen (S), 1999-12-08:
Jeg føler, det er tiden til, at vi også med os selv træffer nogle fornuftige beslutninger, at vi på en måde også gør os klart, at de værdier, vi har i vores danske velfærdssamfund, lige nu er af en sådan karakter, at der er særlig meget brug for at bygge på dem også i det 21. århundrede.
Jørn Jespersen (SF), 2004-11-25:
Og det bekræfter mig kun i den opfattelse, at virkeligheden er, som jeg beskrev den, nemlig at Venstre er et hyklerisk parti, som holder taler om frihandel, som bekender sig til en liberal ideologi, men som i praksis er Danmarks mest protektionistiske parti, som i praksis arbejder for at beskytte urimeligheder og landbrugsstøtte længst muligt og mest muligt.
Poul Nødgaard (DF), 2007-02-21:
Det, indenrigsministeren har gjort, og som er runddelt til hele Kommunaludvalget, bygger netop på, at nu vil man i næste folketingssamling – det er formentlig kort tid efter oktober – fremsætte et lovforslag, således at det nuværende Valgretsnævn, sådan tror jeg det hedder, der har en dommer i spidsen, og hvor der også sidder andre sagkyndige, bl.a. en repræsentant for Indenrigsministeriet, fremover som en opgave ud over de opgaver, de allerede har i Valgretsnævnet, skal sørge for at godkende nye navne på partier.
Line Barfod (EL), 2008-04-17:
Vi har jo i vores forslag om at afskaffe fattigdommen, som vi førstebehandlede her for nogen tid siden, foreslået, at alle skulle have mindst 13.500 kr. om måneden, for vi mener, at det må være et absolut minimum i det rige land, vi i dag lever i - eller rettere rigt for et flertal af os - men der er altså nogle, som stadig lever under meget dårlige vilkår, og som ikke har råd til nogle af de mest basale nødvendigheder.
Hans Christian Schmidt (V), 2002-01-10:
I de seneste år er der sket en opprioritering af arbejdet med samfundsøkonomisk analyse i Miljøministeriet, og dette arbejde vil naturligvis blive fortsat sideløbende med etablering af det nye institut, og instituttet vil kunne inspirere og støtte dette arbejde gennem de vurderinger, der fremover vil blive udarbejdet og offentliggjort.
Kim Andersen (V), 2009-05-07:
Derfor er vi jo nødt til at lade en tid forløbe, og jeg er da enig i, at skyderierne gerne skulle stoppe, at vi ikke skal have flere ulykkelige hændelser i Københavns gader, men modsat får vi jo altså heller ikke afprøvet reglerne, før der har været basis for, at dommerne har kunnet anvende dem.
Magnus Heunicke (S), 2015-05-13:
Hvis jeg lige må svare på selve spørgsmålet med formandens tilladelse, vil jeg sige, at når der ikke står noget i aftalen om, hvad det skal være for noget, og når der står i det svar, som min forgænger, Henrik Dam Kristensen, har givet, at det tænkes som, er det jo fuldstændig rigtigt.
Søren Egge Rasmussen (EL), 2017-10-12:
Og når vi her har et lovforslag, som skal bane vejen for politisk at kunne forholde sig til Nord Stream 2, som jo kommer til – hvis det bliver gennemført – at give mulighed for, at de i Tyskland kan erstatte atomkraft med gas, har det også en klimaeffekt og en effekt på, hvilke løsninger man vælger i fremtiden.
Anne Grete Holmsgaard (SF), 2004-04-22:
virksomheder op, og hvis vi i oppositionen skal kunne give svar på spørgsmålet, kan vi jo kun give det, hvis ministeren er villig til at gå i forhandling om kvoteallokeringen og principperne for kvoteallokering. Jeg må konkludere, at enten er ministeren hamrende ligeglad og siger, at det bare er retoriske spørgsmål, og at ministeren bare vil sige: Duer ikke, duer ikke, selv om han ved, at oppositionen har fremlagt et forslag, som har været til behandling her i salen, eller også er der tale om en reel åbning, og at ministeren godt vil forhandle.
Svend Auken (S), 2003-05-22:
Det betyder, at 25-30 pct. af de værdier, der ellers var kommet i spil, nu vil blive låst i et selskab, og det står udtrykkeligt i aftalen - og det er jeg taknemlig for - at der ikke kan ske frasalg, og at der skal være flertal af forbruger- og samfundsrepræsentanter i bestyrelsen.
Rosa Lund (EL), 2013-04-26:
Det har lærernes formand, Anders Bondo, i hvert fald gjort rimelig klart: Det er ikke i nærheden af det, Danmarks Lærerforening har ønsket sig, ligesom lønkompensation for 60-årsreglens afskaffelse heller ikke er det, lærerne har ønsket sig.
Peter Westermann (SF), 2010-12-16:
Skandaler har fundet vej til pressen, hvor det er påvist, at en mæglerkæde har indgået aftale med sit tilknyttede forsikringsselskab om at pålægge et gebyr på 20 pct. af ejerskifteforsikringen, hvis en hussælger benytter andre bygningssagkyndige end dem, mæglerkæden har indgået aftale med.
Ole Glahn (RV), 2006-11-29:
Men jeg har forstået, at det er en 2-årig aftale, man har lavet, og hvis hr. Christian H. Hansen og Dansk Folkeparti vil være med til at intensivere yderligere, så er vi da positive over for at gå ind i forhandlinger igen, hvis vi kan se, at det her ikke – og det er jeg sikker på at vi vil komme til at se – giver den udvikling, vi vil have.
Inger Marie Bruun-Vierø (RV), 2001-10-09:
Jeg er overbevist om, at langt de fleste af de nye danskere ønsker at leve i et velfungerende demokratisk retssamfund og velfærdssamfund, og der er brug for alle de flittige hænder og gode hoveder, som kan skaffes, hvis vi vil bevare det nuværende velfærdsniveau.
Nikolaj Villumsen (EL), 2016-04-19:
Tværtimod var det på et møde, der blev afholdt i Riyadh, hvor Saudi-Arabien og Tyrkiet besluttede, at de arabere, de turkmenere, de kristne og de kurdere, som bl.a. er i selvstyreområderne i den nordlige og østlige del af Syrien, ikke måtte være med i fredsforhandlingerne.